ଜୈବିକ କୃଷି ସମୟର ଆହ୍ବାନ January 22nd, 08:01 AM January 22nd, 08:01 AM\nସୋନପୁର,୨୨।୨(ନି.ପ୍ର.)ଖାଦ୍ୟ ସଙ୍କଟକୁ ଦୂର କରିବା ତଥା ଚାଷୀର ଅର୍ଥନୈତିକ ସ୍ଥିତିର ଉନ୍ନତି ପାଇଁ ଆଧୁନିକ ପ୍ରଣାଳୀରେ ଚାଷ କରାଯାଉଛି। କମ୍ ଜମିରୁ ଅଧିକ ଅମଳ ପାଇଁ ପ୍ରତିଯୋଗିତା ଚାଲିଛି। ଚାଷୀ ପାରମ୍ପରିକ ଦେଶୀ ବିହନକୁ ଛାଡି ଅଧିକ ଅମଳ କ୍ଷମ ବିହନକୁ ଆପଣାଇ ନେଇଛି । ଜମିରେ ଅଧିକ ପରିମାଣର ରାସାୟନିକ ସାର ଓ କୀଟନାଶକ ପ୍ରୟୋଗ କରାଯାଉଛି। ଏହା ଜମିର ଗୁଣବତ୍ତାକୁ ନଷ୍ଟ କରୁଛି। ଜିଆ ସମେତ ଉପକାରୀ କୀଟପତଙ୍ଗ ମରି ଯାଉଛନ୍ତି। ଏହି ଖାଦ୍ୟଶସ୍ୟ ଖାଇବା ଦ୍ୱାରା ମଣିଷର ସ୍ବାସ୍ଥ୍ୟ ଉପରେ ଗଭୀର ପ୍ରଭାବ ପଡୁଛି। ତେଣୁ ସୁସ୍ଥ ଜୀବନ ଯାପନ ପାଇଁ ଜୈବିକ କୃଷି ସମୟର ଆହ୍ବାନ ବୋଲି ରୟାଲ ପଡିଆଠାରେ ସୁବର୍ଣ୍ଣପୁର ପୁସ୍ତକ ଓ ସାହିତ୍ୟ ମେଳା ଇଙ୍କ୍ଫେଷ୍ଟର ପଞ୍ଚମ ସନ୍ଧ୍ୟାରେ ବହୁ ବିଶିଷ୍ଟ ବ୍ୟକ୍ତି ଏହି ମତବ୍ୟକ୍ତ କରିଛନ୍ତି। ସୋମବାର କୃଷି, ଉତ୍ପାଦନ ଓ ସ୍ବାସ୍ଥ୍ୟ ସଙ୍କଟ ଶିର୍ଷକ ଆଲୋଚନାଚକ୍ର ଅନୁଷ୍ଠିତ ହୋଇଥିଲା। ସୁବର୍ଣ୍ଣପୁର ଉପକୃଷି ନିର୍ଦ୍ଦେଶକ ସନ୍ତୋଷ କୁମାର ଜେନା ଅତିଥିଭାବେ ଯୋଗଦେଇ କହିଥିଲେ ଯେ, ଭାରତ ଏକ ଜନବହୁଳ ରାଷ୍ଟ୍ର। ଆଗକୁ ଏହି ଜନସଂଖ୍ୟା ଆହୁରି ବୃଦ୍ଧି ପାଇବ। ଖାଦ୍ୟ ସଙ୍କଟ ଦୂର କରିବା ପାଇଁ ଅଧିକ ଉତ୍ପାଦନ ଆବଶ୍ୟକ। ତେଣୁ ଆଧୁନିକ ପ୍ରଣାଳୀରେ ଯନ୍ତ୍ରପାତି ଦ୍ୱାରା ଚାଷ କାର୍ଯ୍ୟ କରିବାକୁ ଚାଷୀମାନଙ୍କୁ ପ୍ରବର୍ତ୍ତା ଯାଉଛି ବୋଲି କହିଥିଲେ। ବରଗଡର ଜୈବିକ ଚାଷୀ ସୁଦାମ ସାହୁ ଆଲୋଚକଭାବେ ଯୋଗଦେଇ ଜୈବିକ ଚାଷ କରିବାକୁ ଆହ୍ବାନ ଦେଇଥିଲେ। ସାହୁ କହିଥିଲେ ଯେ, ବିଦେଶୀ କମ୍ପାନୀ ପ୍ରେମରେ ପଡି ସରକାର ହାଇବ୍ରିଡ୍ ବିହନକୁ ପ୍ରୋତ୍ସାହିତ କରି ଚାଲିଛନ୍ତି। ଏହାଦ୍ୱାରା ପାରମ୍ପରିକ ଦେଶୀ ବିହନ ଲୋପ ପାଇବାକୁ ବସିଛି। ଦେଶୀ ବିହନରେ ରୋଗପୋକ ସହ୍ୟ କ୍ଷମତା ଥିଲା। ବିଭିନ୍ନ ପ୍ରକାର ଦେଶୀ ଧାନ ଓ ପନିପରିବାରେ ଔଷଧୀୟ ଗୁଣ ରହିଥିଲା। ମାତ୍ର ଏବେ ରାସାୟନିକ ସାର ଓ କୀଟନାଶକ ପ୍ରୟୋଗ ହେଉଥିବା ଫସଲକୁ ଖାଦ୍ୟ ଭାବେ ଗ୍ରହଣ କରିବା ଦ୍ୱାରା ଲୋକେ ନାନା ରୋଗରେ ପଡୁଛନ୍ତି । କ୍ୟାନସର ଭଳି ମାରାତ୍ମକ ରୋଗ ବ୍ୟାପୁଛି। ଦେଶୀ ଧାନ ଚାଷ କଲେ ମଧ୍ୟ ଚାଷୀ ଭଲ ଲାଭ ପାଇବ ଓ ଅମଳ ଭଲ ହେବ ବୋଲି ସାହୁ କହିଥିଲେ। ଜାତୀୟ ଧାନ ଗବେଷଣା ପ୍ରତିଷ୍ଠାନ କଟକର ପ୍ରମୁଖ ବୈଜ୍ଞାନିକ ଡ. ଶରତ କୁମାର ପ୍ରଧାନ ଅନ୍ୟତମ ଆଲୋଚକଭାବେ ଯୋଗଦେଇ କହିଥିଲେ ଯେ, ଆମକୁ ଲୋକଙ୍କ ଚାହିଦା ଓ ଚାଷୀଙ୍କ ଲାଭ ପ୍ରତି ଦୃଷ୍ଟି ଦେବାକୁ ପଡିବ। ପାରମ୍ପରିକ ପଦ୍ଧତିରେ ଚାଷ କଲେ ଦେଶରେ ଖାଦ୍ୟ ସଙ୍କଟ ସୃଷ୍ଟି ହେବ। ଚାଷୀଙ୍କ ଅର୍ଥନୀତିର ସୁଧାର ଆସି ପାରିବ ନାହିଁ। ତେଣୁ ସନ୍ତୁଳିତ କୃଷିନୀତି ଗ୍ରହଣ କରିବା ଉପରେ ଡ. ପ୍ରଧାନ ଗୁରୁତ୍ୱ ଦେଇଥିଲେ। ଆର୍ତ୍ତତ୍ରାଣ ବାବୁ ସଭାରେ ଅଧ୍ୟକ୍ଷତା କରିଥିଲା ବେଳେ ଶ୍ୟାମା ଓଁ ପ୍ରସାଦ ମିଶ୍ର ପ୍ରାରମ୍ଭିକ ସୂଚନା ପ୍ରଦାନ କରିଥିଲେ । ଏହି ଅବସରରେ କବୟତ୍ରୀ ଗୀତାଞ୍ଜଳି ପ୍ରଧାନଙ୍କ କବିତା ପୁସ୍ତକ ଗଲିଚେ ସେ କୁଛ ଫୁଲକୁ ଅତିଥି ବୃନ୍ଦ ଉନ୍ମୋଚନ କରିଥିଲେ। ଶିକ୍ଷକ ଅକ୍ଷୟ କୁମାର ସାହୁ ଧନ୍ୟବାଦ ପ୍ରଦାନ କରିଥିଲେ।
